มวลชนแห่ให้กำลังใจ “ยิ่งลักษณ์” ฟังคำตัดสินคดีจำนำข้าว ฟากตำรวจคุมเข้ม
มวลชนแห่ให้กำลังใจ “ยิ่งลักษณ์” ฟังคำตัดสินคดีจำนำข้าว หลังตกเป็นจำเลยฐานปล่อยปละละเลย จนทำให้เกิดความเสียหายจากโครงการรับจำนำข้าวมูลค่ากว่า 5 แสนล้านบาท ด้านจนท.ตำรวจตรึงกำลังเข้ม
25 ส.ค. 2560

ผู้สื่อข่าวรายงานว่า ในวันนี้ (25 ส.ค.60) เป็นวัดนัดฟังคำพิพากษาคดีจำนำข้าว ที่ น.ส.ยิ่งลักษณ์ ชินวัตร อดีตนายกรัฐมนตรี ตกเป็นจำเลย โดยคดีจำนำข้าวเป็นคดีหมายเลขดำที่ อม.22/2558 ที่อัยการสูงสุด เป็นโจทก์ ยื่นฟ้อง น.ส.ยิ่งลักษณ์ ในความผิดฐานละเว้นการปฏิบัติหน้าที่โดยมิชอบฯ และเป็นเจ้าหน้าที่ของรัฐปฏิบัติ หรือละเว้นการปฏิบัติอย่างใดในตำแหน่งหรือหน้าที่ หรือใช้อำนาจในตำแหน่งหรือหน้าที่โดยมิชอบฯ ตามประมวลกฎหมายอาญา มาตรา 157และความผิดตาม พ.ร.บ.ประกอบรัฐธรรมนูญว่าด้วยการป้องกันและปราบปรามการทุจริต พ.ศ.2542 กรณีละเลยไม่ดำเนินการระงับยับยั้งโครงการรับจำนำข้าว ซึ่งทำให้รัฐเสียหายกว่า 5 แสนล้านบาท
ล่าสุด บรรยากาศช่วงเช้าวันนี้ (25 ส.ค.) ที่บริเวณด้านหน้าศูนย์ราชการ ถนนแจ้งวัฒนะ ช่วงทางเข้าอาคารศาลฎีกาแผนกคดีอาญาของผู้ดำรงตำแหน่งทางการเมือง ขณะนี้มีมวลชนที่มารอให้กำลังใจ นางสาวยิ่งลักษณ์ ชินวัตร อดีตนายกรัฐมนตรี เดินทางมาฟังคำพิพากษาในคดีจำนำข้าวมาปักหลักการตั้งแต่ช่วงเช้ามืดที่ผ่านมาจนถึงขณะนี้เพราะมีรายงานว่า นางสาวยิ่งลักษณ์ จะมารอพบมวลชน ก่อนที่จะเดินทางไปฟังคำพิพากษา
ทั้งนี้ บริเวณทางเข้าจุดนี้มีจุดตรวจคัดกรองของทางเจ้าหน้าที่ อยู่ด้านหลังรั้วเหล็ก และไม่อนุญาตให้บุคคลที่ไม่เกี่ยวข้อง เข้าไปด้านในพื้นที่ของศาลฎีกา อย่างเด็ดขาด ยกเว้นบุคคลที่เกี่ยวข้องกับคดีจำนำข้าว เท่านั้น
สำหรับมวลชนที่มารอให้กำลังใจเจ้าหน้าที่จัดพื้นที่ไว้บริเวณถนนทางเข้าด้านหน้ากรมสอบสวนคดีพิเศษ หรือ ดีเอสไอ ไว้เป็นจุดรวมพลของมวลชน ที่มาปักหลักรอให้กำลังใจโดยจะต้องผ่านการตรวจจากเครื่องวอล์คทรู และเจ้าหน้าที่
ขณะที่บรรยากาศบริเวณทางเข้าขณะนี้มีอดีตนักการเมือง หลายคนที่มารอให้กำลังใจ นางสาวยิ่งลักษณ์ อาทิ นายสุรพงษ์ โตวิจักษณ์ชัยกุล นายนพดล ปัทมะ อดีตรัฐมนตรีว่าการกระทรวงต่างประเทศ และแกนนำพรรคเพื่อไทย ที่มารอให้กำลังใจด้วย
ด้าน นายนรวิชญ์ หล้าแหล่ง ทนายความของ น.ส.ยิ่งลักษณ์ ชินวัตร อดีตนายกรัฐมนตรี ในคดีจำนำข้าว เปิดเผยถึงการเดินทางไปรับฟังคำตัดสิน ที่ศาลฏีกาแผนกคดีอาญา ผู้ดำรงตำแหน่งทางการเมือง ในข้อหาปล่อยปละละเลยให้มีการทุจริต ว่า อดีตนายกฯ และทีมทนายมีความพร้อม ที่จะดำเนินการไปตามขั้นตอนต่างๆ ของศาล แต่ไม่ขอพูดว่ามีการเตรียมการอย่างไรบ้าง เพราะทุกอย่างจะต้องดูหน้างานอีกครั้ง
อย่างไรก็ตาม นายนรวิชญ์ ยังกล่าวด้วยว่า ในช่วง 2-3 วันที่ผ่านมา ไม่ได้มีการหารือกับ น.ส.ยิ่งลักษณ์ แต่มั่นใจว่า อดีตนายกฯ ยังคงมีกำลังใจดีและยังคงเป็นห่วงประชาชน ที่จะมาให้กำลังใจด้วย ว่าจะไม่ได้รับความสะดวกสบาย เหมือนครั้งก่อนๆ เนื่องจากเจ้าหน้าที่รัฐมีการดูแลอย่างเข้มงวด
ขณะที่ พล.ต.ต.สุรเชษฐ์ หักพาล ผู้บังคับการ กองบังคับการสายตรวจและปฎิบัติการพิเศษ หรือ 191 เปิดเผยถึงการรับมือมวลชนที่จะเดินทางมาให้กำลังใจ น.ส.ยิ่งลักษณ์ ชินวัตร อดีตนายกรัฐมนตรี ที่จะเดินทางมารับฟังการอ่านคำพิพากษาในคดีรับจำนำข้าวในวันนี้ (25ส.ค.) ว่า ไม่มีอะไรน่าเป็นห่วง เนื่องจากตำรวจพื้นที่ ได้ซักซ้อมแผนเตรียมพร้อมไว้อยู่แล้ว ซึ่งในส่วนของตำรวจ 191 ก็ช่วยสนับสนุน โดยนำเจ้าหน้าที่อีโอดีตรวจความเรียบร้อย สุนัขตำรวจช่วย และจัดรถสายตรวจ ตรวจตราประชาชนในพื้นที่ โดยเน้นการปฏิบัติตามกฏหมาย
อย่างไรก็ตาม การรักษาความปลอดภัยในบริเวณศาลนั้น มีการประกาศเขตอำนาจศาลแล้ว และทางตำรวจเป็นเจ้าภาพหลัก ทางทหารเป็นฝ่ายช่วยสนับสนุน และที่ผ่านมาทางผู้บังคับบัญชาได้สั่งให้เจ้าหน้าที่ ลงพื้นที่ไปสร้างความเข้าใจกับประชาชนอย่างต่อเนื่อง โดยเฉพาะเรื่องของการกระทำที่อาจจะผิดกฎหมาย พ.ร.บ.การชุมนุม ซึ่งพบว่าประชาชนมีความเข้าใจในเรื่องดังกล่าวพอสมควร ดังนั้นจึงคาดว่าในวันนี้ (25ส.ค.) ไม่น่าจะมีเหตุการณ์ความวุ่นวายแต่อย่างใด